ተጓዳኝ ህመም ላለባቸው ወገኖች ጥበቃና ድጋፍ ሊደረግ እንደሚገባ ተገለጸ
 • ወቅቱ የመነቃቀፍ ሳይሆን በአንድነት የምንቆምበት ነው ተባለ አዲስ አበባ:- ተጓዳኝ ህመም ያለባቸውና አረጋውያን ወገኖች በኮሮና ቫይረስ ከተጠቁ ከሌላው ማህበረሰብ በላይ ሕይወታቸው አደጋ ላይ ስለሚወድቅ አስፈላጊው ጥበቃና ድጋፍ ሊደረግላቸው እንደሚገባ የአገር አቀፉ የበጎ አድራጎት ቡድን ሰብሳቢና የሰብዓዊ መብት ተሟጋቹ አቶ ኦባንግ ሚቶ አስታወቁ።  የበጎ አድራጎት ቡድኑ በአገሪቱ የኮሮና ቫይረስ ስርጭትን ለመግታት እየተደረገ የሚገኘውን ርብርብ ሀብት በማፈላለግ ድጋፍ ለማድረግ እየሰራ መሆኑን አስመልክቶ አቶ ኦባንግ ሚቶ በሰጡት መግለጫ እንደተናገሩት፤ በኮሮና ቫይረስ በከፍተኛ ደረጃ ከተጠቁ አገሮች የወጡ መረጃዎች እንደሚያሳዩት ተጓዳኝ ህመም ያለባቸውና አረጋውያን በቫይረሱ ሕይወታቸው እየተቀጠፈ ነው። በኢትዮጵያም በቫይረሱ ችግር እንዳይከሰት ለእነዚህ የኅብረተሰብ ክፍሎች ቅድሚያ በመስጠት አስፈላጊው ጥበቃና ድጋፍ ሊደረግላቸው ይገባል።  ከመንግሥት ባሻገር በአገር ውስጥም ሆነ በውጭ ያሉ ዜጎች ለነዚህ ወገኖች አስፈላጊውን ድጋፍና እርዳታ ማድረግ እንደሚገባ የሰብዓዊ መብት ተሟጋቹ ገልጸው፤ በአገሪቱ በሚሊዮን የሚቆጠሩ በኤች አይ ቪ ቫይረስ የተያዙ፤ የአስም ሕሙማንና የኩላሊት እጥበት የሚያደርጉ፣ በስኳር፣ በደም ግፊትና በሌሎች ተላላፊ ያልሆኑ ህመሞች የሚሰቃዩና ዘወትር መድኃኒት የሚወስዱ ወገኖች አሉ።  ስለዚህ እነዚህ ወገኖች ለቫይረሱ ተጋላጭ እንዳይሆኑ አስፈላጊውን ግንዛቤ ከመፍጠር ባሻገር የንጽህና መጠበቂያ ቁሳቁሶች ድጋፍ ሊደረግላቸው እንደሚገባ ተናግረዋል። ቡድኑ አሜሪካ ከሚገኙ ትውልደ ኢትዮጵያውያን በጎ ፍቃደኞች ስድስት ሺ የአፍና የአፍንጫ መሸፈኛ ማስኮች ማግኘቱን ጠቁመው፤ እነዚህን የንፅህና መጠበቂያና የሕክምና ቁሳቁሶች በቅድሚያ እራሳቸውን ለቫይረሱ አጋልጠው የኅብረተሰቡን ጤና ለመጠበቅ ደፋ ቀና ለሚሉ የሕክምና ባለሙያዎች ከማዳረስ ጎን ለጎን ተጓዳኝ ህመም ላለባቸውና ለአረጋውያን እንደሚከፋፈል ገልጸዋል።  ቫይረሱን የዳበረ ኢኮኖሚና የህክምናው ማማ ላይ የደረሱ አገሮች መቋቋም አልቻሉትም ያሉት አቶ ኦባንግ፤ ከነዚህ አገሮች አንጻር ኢትዮጵያውያን ይህንን ቫይረስ ለመቋቋም ያላቸው ትልቁና ብቸኛው መንገድ አንድነታቸው ነው፤ ይህን አውቀው በጋራ የፈተና ጊዜውን ማለፍ እንደሚገባ አብራርተዋል።አዲስ ዘመን መጋቢት 30/2012
ሶሎሞን በየነ